《挽沈南疑》
清代·陆奎勋

曼卿不乐主芙蓉，少霞不解铭新宫。王书下徵莲㘰子，云旗双护白耳龙。

我侪与天争不得，烛花迸落情泪红。思君复读茜村诗，夷光郑旦无冶容。

集裘照眼万翠鸟，酿花可口千壶蜂。人妒此才天不妒，前身果否白鹤童。

天姥峰尖续残梦，绿鹦一笑烟濛濛。蛾眉未信能伐性，风骚何必例坐穷。

单豹养内虎食外，张毅养外病攻中。男儿堕地命在天，生死贵贱贫富同。

死者自宁生者哭，半杯松叶饮不空。有文有子堪送老，浅语抹杀欧阳翁。

悲哉文冢化朽壤，悲哉骥子号酸风。

作者简介：（1663—1738）浙江平湖人，字聚侯，一字坡星，号陆堂。康熙六十年进士。官检讨。十二岁即能诗，四十一岁时专心经学。有《陆堂诗文集》、《陆堂诗学》、《易学》、《今文尚书说》、《春秋义存录》、《戴礼绪言》、《鲁诗补亡》。